### Beslutning

Godkendt.

### Sagsfremstilling

## Resume og sagens baggrund

Kommunen har modtaget anmodning om at igangsætte ny lokalplan for kommuneplanramme [adresse], nord for [adresse], Kalundborg. Projektet indeholder dels et koncept for et seniorbofælleskab i tre etager, dels en større udbygning med tæt-lav bebyggelse. Kommunen har pligt til at følge op på kommuneplanens udlæg med lokalplanlægning. Sagen lægger op til udvalgets beslutning om at igangsætte planlægningen.

## Indstillinger

Chefen for Plan, Byg og Miljø indstiller, at udarbejdelse af forslag til kommuneplantillæg og lokalplan for byudviklingsområde nord for [adresse] i Kalundborg igangsættes på grundlag af vedlagte bebyggelsesplan, jf. bilag 3, med nedenstående bemærkninger.

## Behandling

Teknik- og Miljøudvalget.

## Sagsfremstilling

*Kommuneplanen*

Kommuneplanen indeholder en vision for byudviklingsområdet nord for [adresse], jf. bilag 1.  Det er tanken at udvikle et grønt byområde på grundlag af områdets eksisterende terræn, bevoksning og vådområder. Disse elementer styrkes i en struktur, hvor grønne bånd med bakker og dale adskiller boligområderne i overskuelige enheder. Denne grønne struktur underbygges gennem tværgående passager og stiforbindelser til det omkringliggende landskab og byområde.

Kommuneplanens rammeområde K04.B15 følger op på visionen, jf. bilag 2. Området fastlægges til boligformål inkl. børneinstitutioner mv. Bebyggelse kan opføres som åben-lav, tæt-lav og etagebebyggelse op til 3 etager, 11,5 m i bygningshøjde og en bebyggelsesprocent på 30. Disponering at arealet og bebyggelsens fremtræden skal tage hensyn til de særlige landskabelige kvaliteter med det kuperede terræn og væsentlige natur indhold.

*Om projektet*

Bebyggelsesplanen indeholder i alt 212 boliger, heraf 60 etageboliger og 152 tæt-lave boliger, der placeres inden for visionsskitsens byggefelter, ligesom stamvejen ind i området følger kommuneplanens visionsskitse. Adgang til området etableres fra Lupinvej over Klosterlunden.

Seniorbofællesskabet benævnes Carsten Kjeldsen. Det placeres i områdets sydvestlige del, tæt på det eksisterende byområde med lokalcenter og busforbindelser til [adresse]. Desuden vil den store bygning ligge forholdsvist tæt på andre store bygninger som dagligvarebutikken MENY og byggemarkedet STARK.

Den tæt-lave boligbebyggelse opføres længere mod øst, langs stamvejen og ved boligveje, der forgrener sig ud i landskabet. Bebyggelsen vil bestå af henholdsvis 1-plans og 2-etagers boliger, hvor sidstnævnte placeres ved [adresse] bebyggelsen, langs områdets stamvej og ved områdets højdepunkter, så det bakkede terræn markeres. De resterende boliger opføres i 1 plan, de placeres i den sydlige del af området ved parcelhusene mod [adresse] og op mod de eksisterende kolonihaver.

*Seniorbofællesskabet Bovieran*

Etageboligerne opføres i 3 etager som seniorboliger i et trefløjet bygningskompleks med en  glasoverdækket vinterhave med palmer og rekreative faciliteter som ramme for fællesskaber og beboergenererede aktiviteter for beboerne i de 60 lejligheder. Det samlede boligareal er på ca. 6.000 m2, vinterhave og fælleshus omfatter ca. 1.500 m2.

Bygningens murede facade har en højde på 10 m ekskl. elevatorbygninger, mens glastaget over vinterhaven er 3,5 m højere. Bygningen placeres med en grøn bufferzone mod villagrundene ved [adresse], så der er god afstand til bygningskomplekset, der dog vil medføre et kommuneplantillæg grundet merhøjde på 2 m og en bebyggelsesprocent på ca. 45%.

*Tæt-lav bebyggelse*

De 152 tæt-lave boliger placeres på grunde ned til 225 m2, mens boligernes størrelse er 85-115 m2.Boligerne opføres i facader af teglsten, med forskydninger i husrækken og med forskelligartede tagformer og materialer, så der opnås en god variation i bebyggelsen.

Princippet om at skabe faciliteter, som kan fremme fællesskaber og godt naboskab er også væsentlig at indtænke i rækkehusbebyggelsen. Dette kan for eksempel realiseres gennem etablering af møblerede uderum, legepladser og gennem omdannelse af eksisterende gårdbygninger til fællesskabsfremmende faciliteter og ramme for beboeraktiviteter.

For netop at sikre social sammenhængskraft i bebyggelsen, samt veldefinerede gaderum, der giver gode opholds- og oplevelsesmuligheder skal det supplerende foreslås:

* Boligvejene brydes af grønne opholdstorve i forbindelse med mindre sideværts forskydninger af vejprofilet, hvilket tillige kan have en hastighedsdæmpende virkning
* Forhaver udføres som delvist åbne arealer, så der formidles visuel og social kontakt mellem bolig og vejareal. Der bør kun etableres P-plads/carport til en bil pr. grund. Øvrig parkering etableres som lommer langs boligvejene.
* Der skal udarbejdes en beplantningsplan for veje og fællesarealer. Boligparceller afgrænses mod vejareal af hækplantninger, så gaderne fremstår grønne.

*Trafikforhold*

Den nuværende vej Klosterlunden må nødvendigvis udbygges som adgangsvej over kommunalt areal til byudviklingsområdet. [adresse] og boligvejene i byudviklingsområdet anlægges som private fællesveje.

Projektudvikler oplyser at være indstillet på at deltage i undersøgelse af forholdene og bidrage til udbygningen af vejadgangen.

Der vil blive udarbejdet et trafiknotat om de afledte trafikale effekter af boligudbygningen. Dette notat vil indeholde overvejelser om de fremtidige trafikale muligheder ved en videre byudvikling i området.

*Stier og forbindelsen til det omkringliggende miljø*

Af visionen for området i Kommuneplan 2021, fremgår det, at området grundet det naturligt forekommende terræn med mindre søer og moser vil indeholde grønne korridorer, som vil lede fra byen og videre ud i landskabet. Disse herlighedsværdier og adgangen til dem, skal fremhæves med stisystemer til gang og cykling, ligesom det er centralt, at der skabes stisystemer som forbinder boligområdet med den omkringliggende by.

*Jordbalance og vandafledning*

[adresse] byggefelter fremstår naturligt med et varierende terræn. Det er et mål at bibeholde så meget af dette terræn og naturindhold som muligt. Det tilstræbes, at opretholde jordbalance indenfor området. Det er ligeledes væsentligt, at afledning af regnvand i videst muligt omfang håndteres lokalt.

## Økonomiske konsekvenser

Ingen.